IFEC ลงนาม MOU ซื้อหุ้นโรงไฟฟ้าพลังงานลม 33MW เรียบร้อยแล้ว
IFEC ลงนาม MOU ซื้อหุ้นโรงไฟฟ้าพลังงานลม SAMDAL WIND FARM กำลังการผลิต 33MW ที่ประเทศเกาหลีใต้เรียบร้อยแล้ววานนี้ (23 พ.ย.)
24 พ.ย. 2558

บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC ระบุว่า ตามที่บริษัท อินเตอร์ ฟาร์อีสท์ วินด์ อินเตอร์เนชั่นแนล จำกัด“IWIND” ซึ่งเป็นบริษัทย่อยของ IFEC ที่ประกอบธุรกิจผลิตและจำหน่ายกระแสไฟฟ้าจากพลังงานลม ได้เข้าลงนามบันทึกข้อตกลงการซื้อหุ้นของโรงไฟฟ้าพลังงานลม (SAMDAL WIND FARM) ขนาดกำลังการผลิต 33 เมกะวัตต์ ตั้งอยู่ ณ เกาะเจจู ประเทศเกาหลีใต้ ร่วมกับ บริษัท ฮันชิน เอ็นเนอร์ยี่ คอร์ปอเรชั่น จำกัด (Hanshin Energy Corporation) ผู้ดำเนินการบริหารโรงไฟฟ้าหลายแห่งในประเทศเกาหลีใต้ เมื่อวันที่ 6 มีนาคม 2558
โดยบริษัทมอบหมายให้กรรมการของ IWIND เป็นผู้มีอำนาจในการพิจารณา ติดต่อ เจรจา และต่อรองกับผู้ขาย ในเงื่อนไขสุดท้ายก่อนที่จะเข้าทำรายการนั้น บริษัทขอแจ้งว่า บัดนี้ทางบริษัทได้เข้าศึกษาประเมินโครงการดังกล่าวเป็นที่เรียบร้อยแล้ว และพร้อมที่จะเข้าลงทุนซื้อหุ้นในสัดส่วน 30%
ทั้งนี้บริษัทได้จัดพิธีลงนามสัญญาซื้อขายหุ้นระหว่างบริษัท อินเตอร์ ฟาร์อีสท์ วินด์ อินเตอร์เนชั่นแนล จำกัด และ บริษัท ฮันชิน เอ็นเนอร์ยี่ คอร์ปอเรชั่น จำกัด (Hanshin Energy Corporation) เรียบร้อยแล้ว เมื่อวานนี้ (23 พ.ย.) โดยการทำนิติกรรมซื้อขายหุ้นจะเสร็จสมบูรณ์และชำระราคาสุดท้ายต่อเมื่อเงื่อนไขบังคับก่อนการเข้าซื้อหุ้นได้มีการดำเนินการครบถ้วนเรียบร้อยแล้วซึ่งบริษัทจะรายงานข้อมูลสารสนเทศเกี่ยวกับรายการเข้าดำเนินการซื้อหุ้นพร้อมรายละเอียดอื่นๆ ต่อตลาดหลักทรัพย์แห่งประเทศไทยต่อไป